Charles John Brown

**Charles John Brown**, vanligvis kjent som **Charles J. Brown** (født 13. oktober 1959 i New York City i USA) er en katolsk prelat som virket i Troskongregasjonen i Vatikanet og ble  erkebiskop og diplomat for Den hellige stol.
## Liv og virke
### Bakgrunn
Charles J. Brown hadde sin barndom i East Village på Manhattan i New York City, da dette nabolaget var overveiende jødisk. Han sa senere at hans familie var «så god som den eneste ikke-jødiske i leilighetsblokken» da han vokste opp der som eldste av en søskenflokk på seks barn. Da han var fem år flyttet familien til Rye, en forstad nord for for New York City. I 1971, da han var 11 år, flyttet de igjen, og da til Windham i Catskill Mountains. Hans familierøtter var i Irland og Tyskland - etternavnet «Brown» er en anglisering av det tyske «Braun».

Charles Brown studerte først ved University of Notre Dame i Indiana, der han fikk en Bachelor of Arts-grad i historie. Deretter oppnådde han en Master of Arts in Medieval Studies fra Oxford University. Han studerte ved *Saint Joseph's Seminary* i Yonkers i New York, tok mastergrad i katolsk teologi og en grad i katolsk teologi ved Det pavelige athenaeum Sant'Anselmo i Roma, hvor han også ble gitt doktorgrad i emnet sakramentalteologi.

### Prest
Den 13. mai 1989 mottok han prestevielsens sakrament for erkebispedømmet New York av kardinal John Joseph O’Connor i St. Patrick's Cathedral i på Manhattan i New York. Han var deretter kapellan i sognet St. Brendan i i Bronx i New York til 1991.

I 1994 ble han kalt til den romerske kurie der han virket i Kongregasjonen for troslæren. I september 2009 utnevnte kardinal William Joseph Levada ham til assisterende sekretær for Den internasjonale teologiske kommisjon. En vesentlig del av hans virke i Troskongregasjonen var behandling av anklager om presters seksuelle misbruk av mindreårige, og biskopers forfeilede behandling av slike tilfeller.

### Titulærbiskop, pavelig nuntius til Irland
Pave Benedikt XVI utnevnte ham den 26. november 2011 titulærerkebiskop av *Aquileia* og apostolisk nuntius til Irland.Benedikt XVI bispeviet ham personlig den 6. januar 2012 i Peterskirken; medkonsekratorer var kuriekardinalene Tarcisio Bertone S.D.B. og William Joseph Levada.  Brown sa at kardinal Bertone hadde fortalt ham at det pave Benedikt selv som hadde bedt om at han ble overført fra den romerske kurie til Den hellige Stols diplomatiske tjeneste, skjønt han ikke hadde studert ved  det pavelige diplomatakademi som det store flertall av nuntier. Brown hadde samarbeidet tett med kardinal Ratzinger (pave Benedikt) i et tiår i Troskongregasjonen. 

I 2013 ble han utnevnt til storkommandør av Ordenen for ridderne av Den hellige grav i Jerusalem av kardinalstormester Edwin Frederick O'Brien og investert 18. mai 2013 av kardinal Seán Brady, ordenens storprior i Irland.
### Nuntius til Albania
Pave Frans utnevnte ham til apostolisk nuntius i Albania 9. mars 2017. 
### Nuntius til Filippinene
Erkebiskop Charlie Brown ble deretter utnevnt til apostolisk nuntius til Filippinene den 28. september 2020.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Alessandro Mattei (1744-1820) *1743
* Kardinal Pietro Francesco Galleffi (1770-1837) *1819
* Kardinal Giacomo Filippo Fransoni (1775-1846) *1822
* Kardinal Antonio Saverio De Luca (1805-1883 ) *1845
*Erkebiskop Gregor (Leonhard Andreas) von Scherr, O.S.B. (1804-1877) *1856
*Erkebiskop Friedrich Josef von Schreiber (1819-1890) *1875
*Erkebiskop Franz Joseph von Stein (1832-1909 ) *1879
*Erkebiskop Joseph von Schork (1829-1905) *1891
*Biskop Ferdinand von Schlör (1837-1924) *1898
*Erkebiskop Johann Jakob von Hauck (1861-1943) *1912
*Biskop Ludwig Sebastian (1862-1943) *1917
* Kardinal Joseph Wendel (1901-1960 ) *1941
* Erkebiskop Josef Schneider (1906-1998) *1955
* Biskop Josef Stangl (1907-1979) *1957
* Pave Benedikt XVI (1927- ) *1977
* Erkebiskop *Charles John Brown* (1959- ) *2012

## Referanser